b'\n_START_ARTICLE_\nId\xc5\xbeai\n_START_SECTION_\nKalbos ir klanai\n_START_PARAGRAPH_\nId\xc5\xbeai kalba 10 susijusi\xc5\xb3 kalb\xc5\xb3. Tai vadinamosios id\xc5\xbeoid\xc5\xb3 kalbos, kurios priklauso Nigerio-Kongo \xc5\xa1eimai ir sudaro atskir\xc4\x85 jos \xc5\xa1ak\xc4\x85. \xc5\xa0i\xc5\xb3 kalb\xc5\xb3 pad\xc4\x97tis klasifikacijos sistemoje leid\xc5\xbeia teigti, kad id\xc5\xbe\xc5\xb3 prot\xc4\x97viai nuo bendro kamieno atsiskyr\xc4\x97 labai anksti. Tod\xc4\x97l gali b\xc5\xabti, jog jie buvo senieji piet\xc5\xb3 Nigerijos gyventojai iki atsikeliant Benu\xc4\x97s Kongo at\xc5\xa1akos atstovams jorubams, igbams, ibibijams ir kt._NEWLINE_Id\xc5\xbe\xc5\xb3 kalbos (ir kartu subgrup\xc4\x97s) yra oruma, akita, biseni, izonai (tikrieji id\xc5\xbeai), nemb\xc4\x97, kirike, kalabariai, ibani, nkoroo ir defaka._NEWLINE_Did\xc5\xbeioji dalis id\xc5\xbe\xc5\xb3 yra izonai, gyvenantys \xc4\xaf Nigerio deltos vakarin\xc4\x97je dalyje. Jie dalijasi \xc4\xaf daugyb\xc4\x99 atskir\xc5\xb3 klan\xc5\xb3.\n_START_SECTION_\nKilm\xc4\x97\n_START_PARAGRAPH_\nD\xc4\x97l lingvistini\xc5\xb3 ypatum\xc5\xb3 manoma, kad id\xc5\xbeai buvo senieji Nigerijos gyventojai, v\xc4\x97liau u\xc5\xbego\xc5\xbeti nauj\xc5\xb3 atvyk\xc4\x97li\xc5\xb3\xc2\xa0\xe2\x80\x93 jorub\xc5\xb3, bini\xc5\xb3, ibibij\xc5\xb3, igb\xc5\xb3 bangos. Iki XV a. j\xc5\xb3 liku\xc4\x8diai gyveno Benino karalyst\xc4\x97s pietiniuose pakra\xc5\xa1\xc4\x8diuose._NEWLINE_XV a. id\xc5\xbeai prad\xc4\x97jo migracijas \xc4\xaf Nigerio deltos teritorijas, kur apsistojo. Ten konsolidavosi j\xc5\xb3 klanai ir etnin\xc4\x97s subgrup\xc4\x97s.\n_START_SECTION_\nPrekybin\xc4\x97s valstyb\xc4\x97s\n_START_PARAGRAPH_\nAliejaus upi\xc5\xb3 regione id\xc5\xbeai \xc4\xafk\xc5\xabr\xc4\x97 daug stipri\xc5\xb3 valstybi\xc5\xb3, kurios konkuravo su kitomis vietos tautomis: ogoniais, urhobo, itsekiriais. Svarbiausios valstyb\xc4\x97s konsolidavosi aplink tokius prekybinius miestus, kaip Naujasis Kalabaras, Nemb\xc4\x97, Bon\xc4\x97, Okrika. Visi jie susik\xc5\xabr\xc4\x97 Deltos rytin\xc4\x97je dalyje. Vakarin\xc4\x97je deltos dalyje (tikr\xc5\xb3j\xc5\xb3 id\xc5\xbe\xc5\xb3, ar izon teritorijoje) konsolidacija buvo silpnesn\xc4\x97. \xc4\x8cia stiprios valstyb\xc4\x97s nesusiformavo.\n_START_SECTION_\nNigerijos sud\xc4\x97tyje\n_START_PARAGRAPH_\nXIX a. pabaigoje id\xc5\xbeav\xc5\xb3 teritorijos buvo paverstos protektoratu, o v\xc4\x97liau \xc4\xafjungtos \xc4\xaf Nigerijos sud\xc4\x97t\xc4\xaf. Id\xc5\xbeai sudar\xc4\x97 dal\xc4\xaf Ryt\xc5\xb3 provincijos, kartu su igbais ir id\xc5\xbeais. Po Nigerijos nepriklausomyb\xc4\x97s kilus pilietiniam karui, Id\xc5\xbeai kartu su \xc5\xa1iomis tautomis suk\xc5\xabr\xc4\x97 Biafros valstyb\xc4\x99._NEWLINE_Po karo pabaigos nuolat rei\xc5\xa1kiasi nesutarimai tarp id\xc5\xbe\xc5\xb3 ir kaimyn\xc5\xb3 itsekiri\xc5\xb3 d\xc4\x97l naftos.\n_START_SECTION_\nReligija\n_START_PARAGRAPH_\nNuo senov\xc4\x97s id\xc5\xbeai i\xc5\xa1pa\xc5\xbeino savit\xc4\x85 religij\xc4\x85, kur bene labiausiai buvo garbinamos vandens dvasios owuamapu. Tai\xc2\xa0\xe2\x80\x93 antropomorfin\xc4\x97s b\xc5\xabtyb\xc4\x97s, su kuriomis reikia palaikyti gerus santykius. D\xc4\x97l to kelet\xc4\x85 kart\xc5\xb3 per metus rengiamos tradicin\xc4\x97s \xc5\xa1vent\xc4\x97s, kuriose \xc5\xa1okama ir grojama apsirengus kauk\xc4\x97mis. Manoma, kad \xc5\xbemon\xc4\x97s prie\xc5\xa1 gimdami taip pat klajoja \xc5\xa1iame dvasi\xc5\xb3 pasaulyje._NEWLINE_Id\xc5\xbeai praktikuoja \xc4\xafdomi\xc4\x85 praktik\xc4\x85 igbadai, kurios metu gali apklausti neseniai mirusi\xc5\xb3 \xc5\xbemoni\xc5\xb3 dvasias. Taip pat j\xc5\xb3 religija pripa\xc5\xbe\xc4\xafsta ritualin\xc4\xaf tapim\xc4\x85 id\xc5\xbeu, kas labai retai propaguojama tarp nacionalini\xc5\xb3 religij\xc5\xb3._NEWLINE_Krik\xc5\xa1\xc4\x8dionyb\xc4\x97 yra padariusi didel\xc4\x99 \xc4\xaftak\xc4\x85. \xc5\xa0iuo metu oficialiai 95 proc. id\xc5\xbe\xc5\xb3 laiko save krik\xc5\xa1\xc4\x8dioniais.\n_START_SECTION_\nBuitis\n_START_PARAGRAPH_\nId\xc5\xbe\xc5\xb3 buitis yra labai pana\xc5\xa1i \xc4\xaf kit\xc5\xb3 Gvin\xc4\x97jos \xc4\xaflankos taut\xc5\xb3 buit\xc4\xaf. Dauguma id\xc5\xbe\xc5\xb3 nuo senov\xc4\x97s vert\xc4\x97si \xc5\xbeemdirbyste pelkingose \xc5\xbeem\xc4\x97se. D\xc4\x97l specifini\xc5\xb3 gamtos s\xc4\x85lyg\xc5\xb3 labai svarb\xc5\xabs verslai buvo \xc5\xbevejyba ir prekyba._NEWLINE_\xc4\x8cia paplitusi Gvin\xc4\x97jos \xc4\xaflankos virtuv\xc4\x97, kurios pagrindiniai produktai yra jamsas, valgomasis manijokas, valgomoji kolokazija. D\xc4\x97l j\xc5\xabros artumo naudojama ypa\xc4\x8d daug \xc5\xbeuvies. Id\xc5\xbeai turi kelet\xc4\x85 nacionalini\xc5\xb3 valgi\xc5\xb3: pvz., polofijai sriuba i\xc5\xa1 jamso ir palmi\xc5\xb3 aliejaus, kekefijai tro\xc5\xa1kinys i\xc5\xa1 neprinokusi\xc5\xb3 banan\xc5\xb3, \xc5\xbeuvies ir \xc5\xbev\xc4\x97rienos, kalabari fulo\xc2\xa0\xe2\x80\x93 j\xc5\xabros g\xc4\x97rybi\xc5\xb3 sriuba.'